Oscar Pistorius hoor oor waarnemingOscar Pistorius op 13 Mei 2014 in die hof Foto: Daniel Born/The Times/ Pool Die moordbeskuldigde Oscar Pistorius gaan na verwagting Dinsdag in die hooggeregshof in Pretoria die voorwaardes rakende sy psigiatriese waarneming aanhoor. Regter Thokozile Masipa het verlede Woensdag beslis dat Pistorius vir waarneming gestuur word nadat Merryll Vorster, ŉ forensiese psigiater, getuig het Pistorius ly aan ŉ algemene angsversteuring. Masipa het toe gesê sy is bewus daarvan dat dit die saak verder gaan vertraag, maar gesê geregtigheid is belangriker as ongerief. Sy het dit benadruk dat Pistorius nie deur die waarneming gestraf moet word nie en dat die moontlikheid ondersoek moet word dat hy as ‘n buite-pasiënt behandel kan word. “’n Behoorlike ondersoek sal verseker dat die beskuldigde ‘n regverdige verhoor kry,” het sy gesê. Pistorius word aangekla van die moord op sy vriendin Reeva Steenkamp nadat hy haar op 14 Februarie 2013 in sy huis in die ooste van Pretoria doodgeskiet het. Pistorius voer aan hy het haar vir ‘n inbreker aangesien. Hy staar ook aanklagte wat verband hou met die oortreding van die Vuurwapenwet in die gesig. Hy het onskuldig gepleit op alle aanklagte. -SAPA Klik hier om gratis die hooftrekke van die hofverrigtinge op Maroela Media te volg.